钦定古今图书集成/明伦汇编/氏族典/第623卷 > 《郑樵通志》 > 拓跋祯
## 钦定古今图书集成/明伦汇编/氏族典/第623卷 > 《郑樵通志》 > 拓跋祯

按《魏书秦明王传》：“秦明王翰子仪，仪子干，干子祯，通
解诸方之语，便骑射。世祖时为司卫监，从征蠕蠕，忽
遇贼别部，多少不敌，祯乃就山解鞍放马，以示有伏，
贼果疑而避之。高祖初，赐爵沛郡公，后拜南豫州刺
史。太湖山蛮时时钞掠，前后守牧，多羁縻而已。祯乃
设画，召新蔡、襄城蛮魁三十馀人。祯盛武装于州西”
为置酒，使之观射。先选左右能射者二十馀人，祯自
发数箭皆中，然后命左右以次射，并中。先出一囚，犯
死罪者使服军衣，亦参射限。命射不中，祯即责而斩
之。蛮魁等伏伎畏威，相视股栗。又预教左右取死囚
十人，皆著蛮衣，云是钞贼。祯乃临坐，伪举目瞻天，微
有风动。祯谓蛮曰：“风气少暴，似有钞贼，入境不过十
人，当在西南五十里许。”即命骑追掩，果缚送十人。祯
告诸蛮曰：“尔乡里作贼如此，合死否？”蛮等皆叩头曰：
“合万死。”祯即斩之。乃遣蛮还，并加慰谕，诸蛮大服。自
是境无暴掠，淮南之人相率投附者三千馀家，置之
城东汝水之侧，名曰归义坊。初，豫州城豪胡丘生数
与外交通，及祯为刺史，丘生尝有犯，怀恨，图为不轨，
诈以婚进。城人告云：“刺史欲迁。”城中大家送之向代，
共谋翻城。城人石道起以事密告祯，速掩丘生并诸
预谋者。祯曰：“吾不负人，人何以叛？但丘生诳误，若即
收掩，众必大惧。吾静以待之，不久自当悔服。”语未讫，
而城中三百人自缚诣州门，陈丘生谲诳之罪。丘生
单骑逃走，祯恕而不问。后征为都牧尚书，薨，赠侍中
仪同三司，谥简公。有八子。